10. ΝΟΜΟΘΕΤ. ΔΙΑΤΑΓΜΑ υπ’ αριθ. 4 της 9/9 Αυγ. 1974 (ΦΕΚ Α΄ 219) Περί αποκαταστάσεως Αξιωματικών και Υπαξιωματικών του Πολεμικού Ναυτικού. ΄Αρθρ.1.-Αξιωματικοί, Υπαξιωματικοί και Δόκιμοι Κελευσταί του Πολεμικού Ναυτικού απομακρυνθέντες των τάξεων αυτού από Σεπτ. 1973 μέχρις Ιουν. 1974 δια πειθαρχικά παραπτώματα τα οποία κατόπιν αποφάσεως του Ανωτάτου Ναυτικού Συμβουλίου κρίνονται ως έχοντα σχέσιν προς την κατάστασιν την δημιουργηθείσαν από της 21ης Απρ. 1967, επανέρχονται εις την ενεργόν υπηρεσίαν δια προκαλουμένου υπό του επί της Εθνικής Αμύνης Υπουργού Π.Δ/τος. Διαφωνία του Υπουργού Εθνικής Αμύνης εν σχέσει προς την ανωτέρω απόφασιν του Α.Ν.Σ. επιλύεται υπό του Α.Σ.Ε.Α. ΄Αρθρ.2.-Οι κατά το ανωτέρω άρθρον επανερχόμενοι Αξιωματικοί, Υπαξιωματικοί και Δόκιμοι Κελευσταί αποκαθίστανται εις την οίαν σειράν αρχαιότητος κατείχον εν τη οικεία επετηρίδι προ της απομακρύνσεώς των. Ούτοι εφ’ όσον προήχθησαν νεώτεροί των προάγονται εις ανώτερον βαθμόν άνευ της διαδικασίας της καθοριζομένης υπό των περί Ιεραρχίας και Προαγωγών Νόμων, της προαγωγής των λογιζομένης αφ’ ης χρονολογίας προήχθησαν νεώτεροί των. ΄Απαντες οι ανωτέρω καταλαμβάνουν είτε κενάς οργανικάς θέσεις τυχόν υφισταμένας κατά την έναρξιν της ισχύος του παρόντος είτε προσωρινάς οργανικάς θέσεις συνιστωμένας δια του παρόντος εις αντίστοιχον αριθμόν καθ’ υπέρβασιν των υφισταμένων καταργουμένας άμα τη περαιτέρω προαγωγή ή τη αποχωρήσει των αποκαθισταμένων εκ της υπηρεσίας. ΄Αρθρ.3.-Ο διαρρεύσας χρόνος από της εξόδου εκ των τάξεων του Ναυτικού ή της θέσεώς των εις διαθεσιμότητα δια τους ως άνω λόγους λογίζεται ως τοιούτος υπηρεσίας δι’ απάσας τας περιπτώσεις άνευ δικαιώματος λήψεως αναδρομικών αποδοχών. ΄Αρθρ.4.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 